**GUVERNUL ROMÂNIEI**

**HOTĂRÂRE**

**privind închirierea unor spații aflate în domeniul public al statului și în administrarea**

**Ministerului Justiției, precum și a instanțelor judecătorești**

În temeiul art. 108 din Constituția României, republicată, al art. 288 alin. (1) și art. 333 din Ordonanța de urgență a Guvernului nr. 57/2019 privind Codul administrativ, cu completările ulterioare, al art. 861 alin. (3) și art. 868 alin. (2) din Legea nr. 287/2009 privind Codul civil, republicată, cu modificările ulterioare,

**Guvernul României** adoptă prezenta hotărâre

**Art. 1**

Se aprobă închirierea de către Ministerul Justiției și instanțele judecătorești a unor spații, având datele de identificare prevăzute în anexa care face parte integrantă din prezenta hotărâre, în scopul desfășurării unor activități sau prestării unor servicii necesare personalului instanțelor și justițiabililor.

**Art. 2**

(1) Închirierea spațiilor prevăzute la art. 1 se va realiza prin licitație publică, în condițiile prevăzute de Ordonanța de urgență a Guvernului nr. 57/2019 privind Codul administrativ.

(2) Contractele de închiriere se încheie de către Ministerul Justiției și instanțele judecătorești, pe perioadele menționate în anexă, cu posibilitatea prelungirii prin act adițional, până la definitivarea unei noi proceduri de licitație publică.

**Art. 3**

(1) Preturile minime lunare pentru închirierea spațiilor sunt prevăzute în anexa care face parte integrantă din prezenta hotărâre.

(2) Chiria încasată potrivit contractelor prevăzute la art. (2) alin. (2) se virează integral la bugetul de stat.

**PRIM-MINISTRU**

**Florin-Vasile CÎŢU**